WINE

WINE es un projecto qui permitte de executar programmas designate pro le API de Microsoft Windows sub systemas de operation Un*x. Le nomine se deriva del acronymo recursive in anglese "WIne Is Not an Emulator" (WIne Non es un Emulator). Technicamente, le affirmation del nomine es certe, sed pro multe de su usatores WINE se comporta de maniera similar a un emulator, isto qui produce un expansion alternative del acronymo como "WINdows Emulator" (emulator de Windows). WINE es software libere, e illo es gratuite sub le terminos del licentia LGPL.

Le projecto WINE comenciava in 1993 e es ancora in disveloppamento. Le projecto probabilemente habeva provenite del discusiones de comp.os.linux, e su prime version esseva create per le programmatores Eric Youngdale e Bob Amstadt. Le ration pro le qual WINE non es un emulator es que le emulatores essaya de duplicar le systema complete in le qual un programma opera, includente le simulation de un architectura de processator determinate. WINE, per contrario, implementa isto qui poterea esser appellate un cappa de compatibilitate, le qual provide alternativas al bibliothecas de Windows.

Al initio del anno 2003 WINE poteva executar multe programmas popular, como Lotus Notes e alcun versiones de Microsoft Office, con nivellos variante de precision e stabilitate. Le uso de bibliothecas dynamicamente ligate (DLL) de Windows incrementa in grande mesura le numero de applicationes qui pote esser executate con successo.

Le compania de software Corel ha adjutate multo con le projecto, empleante temporarimente un del principal disveloppatores del projecto, Alexandre Julliard, conjunctemente con multe altere programmatores secundari. Iste adjuta esseva motivate per le traduction del pacchetto de software pro officios de Corel a Linux. Nonobstante, viste le difficultates economic le supporto de Corel ha cessate.

Altere organisationes ha facite effortios commercial pro subventionar le projecto, includente CodeWeavers, LindowsOS e TransGaming. CodeWeavers ha disveloppate un version de WINE specificamente designate pro executar Microsoft Office e lo commercialisa sub le nomine CrossOver Office. TransGaming produce un version de WINE designate pro executar jocos designate pro Windows. Le disveloppamento official de WINE es orientate al correcte implementation del API de Windows in total, e non ha ancora attingite un implementation completemente functional in iste areas.

Le projecto require un grande demanda de tempore e significa grande difficultates pro le disveloppatores, o al minus in parte a causa del documentation incomplete del API de Windows. Malgrado que le majoritate del functiones API Win32 nunc es correctemente documentate, il existe ancora multe areas como formatos de files e protocollos pro le quales il non existe specificationes de Microsoft.

Altere projectos qui ha incorporate le codice original de WINE es Rewind e ReactOS (un effortio pro construer un systema de operation compatibile con Windows NT).

 Ligamines externe 
 Sito official de WINE
 Lista de applicationes appoiate  e Base de datos de applicationes
 CodeWeavers
 TransGaming Technologies
 Newsgroup de WINE (interfacie web de Google)
 ReWind
 ReactOS
Categoria:Software